Vidkun Quisling

Vidkun Quisling, naixito de Fyresdal (Telemark) o 18 de chulio de 1887 y muerto executato por traidoría en Oslo o 24 d'octubre de 1945, estió un politico noruego. Encara que prencipió a suya carrera politica en a filas d'o Partiu Agrario, plegando a estar ministro d'Esfensa de Noruega en 1931-1933, fue obligato a albandonar ixe cargo cuan ordenó a l'Exercito noruego disparar contra unos huelguistas.

O 13 de mayo de 1933 establió un nuevo partiu politico, dito Nasjonal Samling, que se convertió en o partiu faixista noruego, que a escape se convertió en colaborador d'o Nationalsozialistische Deutsche Arbeiterpartei d'Adolf Hitler, mesmo antes de prencipiar a Segunda Guerra Mundial y que teneba una presencia nula en a vida politica noruega. Sindembargo, dende aviento de 1939 Quisling insistió debant de Hitler en que caleba que o Tercer Reich ocupase Noruega ta evitar que as menas de fierro noruegas vendesen a suya producción a o Reino Uniu, rematando o 8 de mayo de 1940 con a invasión de Noruega (y Dinamarca) por as tropas d'a Wehrmacht. Quisling s'autoproclamó primer ministro de Noruega y ordenó a rendición de l'Exercito noruego, encara que dengún no l'ascuitó. Continó estando un colaborador d'os nazis en Noruega, y o suyo partiu se convertió en o partiu unico d'o país por imposición d'os alemans, que lo nombroron l'1 de febrero de 1942 Ministro President de Noruega, un cargo de nueva creyación ta prebar de donar lechitimitat a la suya presencia en Noruega, encara que o Gubierno lechitimo, chunto con o rei y as institucions d'o país se trobaba en o exilio en o Reino Uniu. Cuan remató a guerra con a redota d'os alemans, fue arrestato o 9 de mayo de 1945 y condenato por alta traidoría, estando executato.

A suya politica de colaboracionismo con os alemans plegó a uns nivels que fan que o suyo nombre, quisling, s'haiga convertito en todas as luengas en un nombre emplegato ta designar a cualsiquier traidor a o suyo país que colabora activament con os enemigos d'o país.

 Vinclos externos 

Categoría:Ministros de Noruega
Categoría:Faixistas de Noruega
Categoría:Politicos de Noruega d'a Segunda Guerra Mundial
Categoría:Naixius de Telemark
Categoría:1887 (naixencias)
Categoría:1945 (muertes)